Agt jaar vir moord op polisiebeampteArgieffoto. ŉ 25-jarge man is Dinsdag in die Blue Downs-landdroshof in Kaapstad tot agt jaar tronkstraf gevonnis vir die moord op ŉ polisiebeampte meer as sewe jaar gelede. Nkosinathi Mjodo (25) is skuldig bevind en gevonnis vir die moord op sers. Donald Monjwa (35) op 24 Junie 2013. Monjwa, wat op die dag nie aan diens was nie, was aan ŉ afdeling van die misdaadintelligensie-eenheid in Kaapstad verbonde. Zinzi Hani, woordvoerder van die Valke, sê Monjwa was op pad winkel toe om lugtyd vir sy selfoon te koop. Sy kollega het in die voertuig agtergebly. “Toe Monjwa die winkel verlaat, het hy gesien hoe vier onbekende mans met sy kollega by die motor staan en gesels. Hy het na die motor geloop om uit te vind wat die probleem is. Hy het toe een van die mans in die gesig geklap,” sê Hani. “ŉ Tweede man het probeer om tussenbeide te tree en dit is toe dat Mjodo vir Monjwa agter die regteroor geskiet het. Die groep mans het daarna laat spaander.” Monjwa is by sy aankoms by die hospitaal dood verklaar. Mjodo is ook skuldig bevind op aanklag van die besit van ŉ ongelisensieerde vuurwapen en ammunisie.